जोधपुर. देवलिया गांव के रूप सिंह की ढाणी में मंगलवार सुबह क्रैश हुए मिग-27 ने जैसे जख्मों पर नमक का काम किया है। साल 2016 की 13 जून की वह दोपहर जोधपुरवासियों को आज भी याद है जब तेज धमाके साथ वायुसेना का मिग-27 कुड़ी भगतासनी क्षेत्र स्थित एक घर की दीवार में जा घुसा था। इससे अफरा-तफरी मच गई थी। कुड़ी भगतासनी स्थित महावीर नगर के अपने घर में ट्यूशन ले रही स्वयंज्योति जोशी हमेशा की तरह पास में रहने वाले दो बच्चे लवेश और मनन्य को ट्यूशन पढ़ा रही थीं कि अचानक हुए इस हादसे से सब सहम गए थे। स्वयंज्योति ने घटनावाले दिन बताया था कि तेज धमाका होने के बाद जैसे ही वे लोग बाहर निकले तो देखा एक विमान उनक लोगों की ओर ही आ रहा था। उन्होंने बच्चों को बाहर निकाला और शोर सुनने के बाद उनका भाई भी बाहर आ गया था। इससे उन सभी की जान बच गई थी।